ЧРЕЗ

ПРЕДЕСЕДАТЕЛЯ

НА ОБЩИНСКИ СЪВЕТ РУСЕ

ДО

КМЕТА НА

ОБЩИНА РУСЕ

ПИТАНЕ ОТ:

Групата общински съветници

Продължаваме промяната – Демократична България

**Относно**: Възможни промени в списъка от одобрени проекти на Община Русе съгласно Приложение № 3 към чл. 107. ал. 13. от ЗДБРБ за 2024 г.

УВАЖАЕМИ ГОСПОДИН МИЛКОВ,

Община Русе има 17 одобрени проекти включени в списъка в Приложение №3 към чл. 107. ал. 13. от Закона за държавния бюджет на Република България за 2024 г. с общ прогнозен бюджет 47 636 900 лв. за 2024 г. Възможните промени в този списък са регламентирани в ПМС №13/29.01.2024 г. за изпълнението на държавния бюджет на Република България за 2024 г.

Съгласно чл. 69. (2) При спазване на условията по чл. 107 от Закона за държавния бюджет на Република България за 2024 г. допустими за извършване са следните видове промени в приложение № 3 към чл. 107, ал. 13 от същия закон:

1. Промени в параметрите на утвърдените приоритетни проекти по приложението;

2. Замяна на утвърдените по приложението проекти с нови такива;

3. Допълване на утвърдените с приложението проекти с нови такива, в случаите когато не са достигнати определените лимити за общата максимална стойност на разходите за 2024 г. по чл. 107, ал. 6 от Закона за държавния бюджет на Република България за 2024 г.;

4. Отпадане на утвърдени по приложението проекти.

(3) Предложението на кметовете на общини, обосноваващо причините, поради които се предлага промяна в приложението по ал. 2, може да се направи до министъра на финансите най-късно съответно до 1 март, до 1 юни и до 1 септември 2024 г.

Към момента с МРРБ са подписани 442 споразумения на обща стойност 971 млн. лв. със 115 общини за проектиране, строителство, основен ремонт и реконструкция. В списъка с подписаните споразумения няма нито едно на Община Русе.

Във връзка с изложеното имаме следните въпроси:

1. При 17 одобрени проекта, защо Община Русе няма подписано нито едно споразумение с МРРБ? Какви са причините за липсата на такива споразумения с МРРБ?
2. В съответствие с ПМС №13/29.01.2024 в указания срок до 1-ви март 2024 г., има ли Община Русе направено предложение до министъра на финансите за промени в списъка от одобрени проекти в от Приложение №3 към чл. 107. ал. 13. от ЗДБРБ за 2024 г.? Ако има такова предложение, какви промени са предложени и какви са причините за това?
3. Съгласно чл. 107 ал. 6 от ЗДБРБ финансовата рамка за Община Русе е 50 млн. лв. В Приложение №3 към чл. 107. ал. 13. от Закона за Община Русе са одобрени проекти с общ прогнозен бюджет 47 636 900 лв. за 2024 г. Предвижда ли Община Русе да подаде нови проекти за остатъчната стойност в размер на 2 363 100 лв.?
4. Какъв е планът за действие на Община Русе за изпълнение на одобрените или нови проекти през 2024 г.? Как ще бъде компенсирано вече установеното забавяне на стартирането и от там изпълнението на тези проекти?

Моля, предвид важността на проблема, отговорът Ви да бъде устен и в писмен вид и да бъде изпратен с електронна поща на адрес rena\_stefanova@abv.bg.

……………………………..

Рена Стефанова

Председател на групата